ওয়েব ডেস্ক: তৃণমূলকে ঠেকাতে কি কংগ্রেসের হাত  ধরবে বামেরা? এনিয়ে রীতিমতো সরগরম রাজ্য রাজনীতি। জোটের জন্য পা বাড়িয়ে রাজ্য কংগ্রেস। অন্যদিকে, এনিয়ে শরিকদের মন বুঝতে দফায় দফায় আলোচনা চালিয়ে যাচ্ছেন সিপিএম নেতারা। কংগ্রেস হাইকমান্ডও কি জোটে সবুজ সঙ্কেত দেবে? নির্দেশ।  জোট নিয়ে জল্পনা বাড়লেও প্রশ্ন এমন অনেক, উত্তর এখনও অজানা। দোরগোড়ায় বিধানসভা ভোট। আর পশ্চিমবঙ্গে ভোট মানেই জোট ঘিরে জল্পনার সূচনা। সেই রাজ্যেই এবার জোট জল্পনায় নয়া ক্যাচলাইন। এই তো সেদিনও এমন সম্ভাবনা উড়িয়ে দিত আলিমুদ্দিন।  কিন্তু তৃণমূলের দাপট ঠেকাতে এবার ভোট বড় বালাই! সীতারাম ইয়েচুরির মতো নেতার মন্তব্যে তাই বামেদের হাত ধরার ইঙ্গিত। মিছিল থেকে মিটিং। ব্রিগেড থেকে আলিমুদ্দিন। তৃণমূলকে রুখতে ঘুরেফিরে সেই জোটের ডাক। আলিমুদ্দিন রাখঢাক করলেও কংগ্রেস শিবির কিন্তু রীতিমতো পা বাড়িয়ে। কংগ্রেস নেতাদের বডি ল্যাঙ্গুয়েজেই স্পষ্ট সমালোচনার থোড়াই কেয়ার। কিন্তু জোটের পথে বাম শরিকরাই এখন অন্যতম কাঁটা। আলিমুদ্দিনে শরিক নেতাদের ডেকে বিমান বসু, সূর্যকান্ত মিশ্ররা জট খুলতে ব্যস্ত। কংগ্রেসের কমিটমেন্ট নিয়ে প্রশ্ন তুলে জোটের সম্ভাবনা খারিজ করে দিয়েছে সিপিআই। তুলনায় কিছুটা নরম ফরওয়ার্ড ব্লক। বৈঠকের পর অশোক ঘোষ জানিয়েছেন,'দলে আলোচনা করে তবেই সিদ্ধান্তে জানানো হবে'। এই তো সেদিনও কেরালায় কংগ্রেসের হাত ধরেছিল আরএসপি। পরে তা নিয়েই বামশিবিরে কত না তোলপাড়!কাজেই আলিমুদ্দিনে বৈঠকের পরেও সংযত প্রতিক্রিয়া আরএসপির।
কংগ্রেস কী প্রস্তাব দেয়, তা দেখেই এগোনো উচিত। কার্ড-প্রশ্নও তো অনেক। শুধু বাম শরিকরাই তো নয়। নয়া জোটের ঘিরে বাধা আরও বিস্তর।সোনিয়া-রাহুল শেষপর্যন্ত কী বলবেন?জোট হলে আসনরফার ফর্মুলা কী হবে? ন্যূনতম কর্মসূচিই বা হবে কীসের ভিত্তিতে? ডানা মেলছে জল্পনা। জোট ঘিরে তবু প্রশ্ন অনেক। শুধু উত্তরই অজানা।